b'\n_START_ARTICLE_\nLegio XIV Gemina\n_START_PARAGRAPH_\nLegio XIV Gemina oli roomalainen legioona. Sen perusti ehk\xc3\xa4 Julius Caesar vuonna 57 eaa. Gallian sotaretken aikana._NEWLINE_Legioona tuhoutui vuonna 53 eaa., mutta se perustettiin pian uudelleen. Legioona osallistui sis\xc3\xa4llissodan aikana Ilerdan taisteluun, Dyrrhakhionin taisteluun ja Farsaloksen taisteluun. Vuonna 48 eaa. legioona l\xc3\xa4hetettiin Italiaan, mutta se aktivoitiin taas vuonna 46 eaa. Afrikan kampanjaa varten. Caesarin kuoleman j\xc3\xa4lkeen XIV legioona taisteli Octavianuksen alaisena. Sen j\xc3\xa4lkeen kun Octavianus kukisti Antoniuksen, legioonaan liitettiin Antoniuksen joukkoja ja se sai lis\xc3\xa4nimekseen Gemina ("kaksoislegioona"). Legioona siirrettiin t\xc3\xa4m\xc3\xa4n j\xc3\xa4lkeen Illyriaan._NEWLINE_Vuonna 6 jaa. legioona osallistui Tiberiuksen sotaretkeen markomanneja vastaan. Teutoburgin mets\xc3\xa4n taistelun j\xc3\xa4lkeen legioona siirrettiin Mogontiacumiin (nykyinen Mainz) Germanian Superioriin. Vuonna 21 osia legioonasta osallistui Galliassa sattuneen kapinan kukistamiseen. My\xc3\xb6hemmin legioona osallistui Caligulan Germanian sotaan._NEWLINE_Vuonna 43 legioona osallistui Britannian valloitukseen. Legioona osallistui Boudiccan kukistamiseen ja Nero antoi sille lis\xc3\xa4nimen Martia Victrix ("Mars-jumalan, voittoisa"). Nero suunnitteli sotaa Parthiaa vastaan ja legioona siirrettiin it\xc3\xa4\xc3\xa4n vuonna 67. Legioona oli Balkanilla kun Nero teki itsemurhan. Seuranneessa sis\xc3\xa4llissodassa legioona tuki ensin Galbaa ja t\xc3\xa4m\xc3\xa4n murhan j\xc3\xa4lkeen Othoa. Legioona ei kerennyt osallistumaan Cremonan ensimm\xc3\xa4inen taisteluun. Vitellius l\xc3\xa4hetti legioonan takaisin Britanniaan. Vuonna 70 legioona osallistui Batavien kapinan kukistamiseen. T\xc3\xa4m\xc3\xa4n j\xc3\xa4lkeen legioona sijoitettiin j\xc3\xa4lleen Mogontiacumiin. Legioona osallistui luultavasti kaikkiin seuraavien vuosien Reinin toiselle puolelle suuntautuneisiin sotaretkiin._NEWLINE_Vuonna 89 legioona tuki Lucius Antonius Saturninuksen kapinaa, joka ep\xc3\xa4onnistui. Vuonna 92 se siirrettiin Pannoniaan. Legioona osallistui Trajanuksen Daakian sotiin. T\xc3\xa4m\xc3\xa4n j\xc3\xa4lkeen legioona sijoitettiin Carnuntumiin. Osia legioonasta osallistui Lucius Veruksen Parthian sotaan ja Marcus Aureliuksen markomannisotaan._NEWLINE_Vuonna 193 legioona tuki Septimius Severusta. 200-luvulta legioonasta on niukasti l\xc3\xa4hteit\xc3\xa4. Legioona tuki muun muassa usurpaattori Regalianusta vuosina 260-261. Gallian keisarikunnan aikana legioona tuki ensin Gallienusta, mutta t\xc3\xa4m\xc3\xa4n kuoleman j\xc3\xa4lkeen se tuki Victorinusta.'